Þegar líður að áramótum horfir maður gjarnan til baka og veltir fyrir sér því sem gerst hefur . Sem þingmaður finnst mér viðeigandi að fara örstutt yfir nokkur verkefni , bæði þau sem komin eru í höfn og þau sem framundan eru , enda kjörtímabilið hálfnað . Að starfa í ríkisstjórn sem þverar hið pólitíska litróf hefur verið lærdómsríkt og vissulega krefjandi á köflum . Að mínu mati getum við Vinstri græn sannarlega verið stolt af því sem við höfum áorkað , enda mörg gamalgróin baráttumál okkar komin til framkvæmda . Það er ekki hægt að líta yfir árið sem er að líða án þess að minnast á þær miklu kjarabætur sem fylgja lífskjarasamningnum sem undirritaður var í vor í tengslum við kjarasamninga . Þar er sérstakt fagnaðarefni að búið sé að lengja fæðingarorlofið . Það mikla jafnréttismál hefur í mörg ár verið baráttumál okkar Vinstri grænna . Jafn réttur foreldra til fæðingarorlofs er gríðarlega mikilvægt verkfæri í því að koma í veg fyrir launamun kynjanna . Gögnin sýna að í þeim tilvikum sem gagnkynja pör eignast barn fellur það oftar í hlut kvenna að taka út þá viðbót sem óskipt er af fæðingarorlofi foreldra . Þetta leiðir til þess að konur eru lengur utan vinnumarkaðar með tilheyrandi tekju – og réttindatapi auk þess sem börn verða af mikilvægum tíma til að tengjast báðum foreldrum í frumbernsku . Auglýsing Fæðingarorlofið er þó ekki eina stóra skrefið sem tekið var í jafnréttismálum á árinu en ný lög um þungunarrof voru samþykkt í vor . Sú breyting felur í sér að sjálfsákvörðunarréttur konunnar er virtur enda er það enginn annar sem getur tekið ákvarðanir en konan sjálf . Það hefur verið baráttumál kvennahreyfingarinnar allt frá stofnun að tryggja fólki örugga heilbrigðisþjónustu á meðgöngu og var þessi breyting því mikið fagnaðarefni . Frá árinu 2015 hafa þingmenn VG unnið að lagabreytingu til að auka réttindi trans - og intersexfólks . Í fyrstu var vinnan í höndum Svandísar Svavarsdóttur sem vann þétt með félögunum Trans Ísland og Intersex Íslands . Talsmenn þessara hópa hafa lengi talað fyrir slíkri lagabreytingu , enda hafði Ísland dregist afturúr í réttindum hinsegin fólks á heimsvísu vegna skorts á lögfestum réttindum þeirra hér á landi . Í vor urðu svo loks til lög um kynrænt sjálfræði sem Katrín Jakobsdóttir forsætisráðherra lagði fram . Með þeim voru tryggð aukin réttindi trans og intersex fólks og einnig tryggður sá réttur að geta háttað kynskráningu sinni eins og þau kjósa . Löngu tímabær breyting , enda er fólk best til þess fallið að skilgreina sig sjálft . Búið er að koma á þriggja þrepa skattkerfi á ný . Það kerfi gengur í raun lengra en það sem var hér í tíð vinstristjórnarinnar 2009 - 2013 . Með nýju grunnþrepi sem dregur úr skattbyrði tekjulægsta hópsins og eykur með því ráðstöfunartekjur hans . Einnig voru skerðingamörk barnabóta hækkuð talsvert sem eykur ráðstöfunartekjur barnafólks . Heilbrigðismálin stór áskorun Það er ótal margt sem áunnist hefur í heilbrigðismálum á þessum tveim árum með góðan leiðtoga í brúnni í heilbrigðisráðuneytinu . Fyrsta heilbrigðisstefnan var samþykkt á þessu ári sem er afskaplega mikilvægt til að ná enn betur utan um og skilgreina þjónustuna sem veita á . Til að létta á sérhæfðri þjónustu hefur heilsugæslan verið efld sem fyrsti viðkomustaður . Ákalli um aukna geðheilbrigðisþjónustu hefur sömuleiðis verið svarað , m.a. með því að hafa þverfagleg geðheilsuteymi á heilsugæslustöðvum um allt land . Gjaldskrá tannlækninga aldraðra og öryrkja hafði ekki verið uppfærð í 14 ár en því var kippt í liðinn sem og aukinn stuðningur við tannlækningar barna . Og áfram verður haldið í því að jafna aðgengi fólks að heilbrigðisþjónustu því komugjöld í heilsugæsluna verða felld niður í áföngum á næstu árum . Þá verður dregið úr kostnaðarþáttöku fólks vegna lyfja , hjálpartækja , búnaðar fyrir sykursjúka og ferðakostnaðar sem við landsbyggðarfólk höfum kallað mikið eftir . Þá er ótalin sú mikla uppbygging hjúkrunarrýma sem stendur yfir sem og bygging meðferðarkjarna Landspítalans en skemmst er að minnast að tekið var í notkun nýtt sjúkrahótel . Óveðrið og innviðir Ýmis verkefni eru þó með öllu ófyrirsjáanleg og þó við Íslendingar séu vön ýmsu þegar kemur að veðrinu þá held ég að óveðrið í byrjun desember hafi almennt komið landsmönnum í opna skjöldu . Við blasti veruleiki sem margir íbúar landsbyggðarinnar , undirrituð meðtalin , hafa verið meðvituð um í langan tíma – að innviðir á landsbyggðinni eru ekki nógu öflugir . Þar er auðvitað helst að nefna raforkuöryggi , fjarskipti og samgöngur . Við þessu verðum við að bregðast og gera allt sem í okkar valdi stendur til að fólk og fyrirtæki þurfi ekki að búa við slíkar aðstæður aftur og held ég reyndar að allir þeir sem að þessum málum komu fari í naflaskoðun um hvað má betur fara . Seinni hálfleikur – miðhálendisþjóðgarður og loftslagsmálin En þó að við höfum þegar komið ýmsu í verk eru næg verkefni framundan á seinni hluta kjörtímabilsins . Nú rétt fyrir jól voru birt í samráðsgátt drög að frumvarpi um miðhálendisþjóðgarð . Vernd hálendisins okkar er afar mikilvæg , ekki bara fyrir friðelskandi og fjallagrasaétandi göngugarpana í Vinstri grænum , heldur fyrir landsmenn alla og ekki síður fyrir komandi kynslóðir . Málið er umdeilt og það vitum við vel . Um er að ræða stórt landsvæði og er eðlilegt að heimamenn í nærsveitum þjóðgarðsins séu með varann á þegar undir er náttúra sem þeim er kær . Það er einnig skiljanlegt að fólk hafi efasemdir gagnvart því að „ sérfræðingar að sunnan “ taki yfir skipulag á svæðinu í stjórn þjóðgarðsins . En mikilvægt er að halda því til haga að það stendur ekki til að taka völdin af heimafólki enda sveitarstjórnarfólk með meirihluta bæði í aðalstjórninni og í umdæmisstjórnunum enda er hér um að ræða þjóðgarð okkar allra . Ef vel tekst til verður um að ræða stórt svæði þar sem heldur utan um okkar allra fallegustu og berskjölduðustu náttúru . Mörg höfum við komið í slíka þjóðgarða erlendis og yrði það landi og þjóð til sóma að sjá miðhálendisþjóðgarð verða að raunveruleika . Náttúran er enda stóra málið þessa dagana og þá sérstaklega loftslagsmálin . Það hefur ekki farið framhjá okkur þingmönnum . Hvert sem litið er og hvaða mál sem er til umræðu virðist fólk verða meðvitaðra um mikilvægi þess að taka tillit til umhverfisins og loftslagsmála . Fyrir þingmenn Vinstri grænna , sem í mörg ár var gert grín af vegna áherslu sinnar á umhverfisvernd , er þetta fagnaðarefni . Það vefst þó ekki fyrir neinum að þessi umræða er nú orðin svo áberandi vegna þeirra gríðarlegu áskoranna sem mannkynið stendur frammi fyrir . Þar skiptir aðgerðaráætlun ríkisstjórnarinnar miklu máli þar sem verulega verður aukið við fjárfestingar og innviði í rafvæðingu samgangna auk þess sem ráðist verður í umfangsmikið átak við endurheimt votlendis , birkiskóga og kjarrlendis , stöðvun jarðvegseyðingar og frekari landgræðslu og nýskógrækt til að vinna sérstaklega að markmiði um kolefnishlutleysi . Margt annað er að finna í aðgerðaráætluninni sem verður endurskoðuð reglulega enda breytast aðstæður hratt og nauðsynlegt að vera á tánum . Allir að borðinu Ég heyri því oft fleygt fram að stjórnvöld geri ekki nóg og séu ekki nógu róttæk . Það er eitthvað sem við sem sitjum á Alþingi verðum að hlusta á . Það er vont ef þau góðu mál sem við höfum vissulega komið til framkvæmda í umhverfismálum ná ekki eyrum fólks . Þar má til dæmis nefna tímamótamál umhverfisráðherra frá því í vetur þegar bann var lagt við notkun svartolíu í lögsögu Íslands . Þá má einnig nefna bann við því að gefa plastpoka í verslunum . Það kann að virðast lítill dropi í hafið en mikilvægt skref í því að úthýsa einnota plasti . Einnota er einmitt orð sem við verðum að aflæra . Að vissu leyti þurfum við að horfa til fortíðar í þeim efnum , við verðum að vera nýtnari . Að stoppa í sokka , fara með fjölnotapoka í búðina , hætta að henda mat og svo framvegis . Allt eru þetta hlutir sem hver og einn getur tileinkað sér . Hins vegar verður ekki hjá því litið að mesta ábyrgðin í loftslagsmálum liggur hjá stóriðju og stórfyrirtækjum , bæði hérlendis og um heim allan . Það var því sérstakt fagnaðarefni þegar fulltrúar stóriðjunnar , Orkuveitu Reykjavíkur og ríkisstjórnarinnar undirrituðu viljayfirlýsingu í sumar um kolefnishreinsun og bindingu . Það skiptir sköpum að fá alla að borðinu í þessum efnum . En nú líður að lokum þessa viðburðaríka árs og þingflokkur Vinstri grænna heldur ótrauður áfram að vinna að góðum málum fyrir land og þjóð , sumt hefur gengið hægar og annað eins og til stóð . Ég held inn í nýja árið með bjartsýni og jákvæðni að leiðarljósi enda næsta víst að þá ganga verkin betur . Gleðilega hátíð og megi gæfa og gleði fylgja ykkur öllum á komandi ári . Við tökum hlutverk okkar sem fjölmiðill í þjónustu almennings alvarlega .